Cum nostri recommendacione deuota promptissimum in singulis animum obsequendj. Reuerendissime pater, ad iterata domini gubernatoris scripta, nos specialiter sollicitantis, et ad requisicionem dominorum consiliariorum regni Suecie non sine graui dispendio rerum nostrarum et grauamen (!) cleri nostri propter tuicionem patrie ad Viborgh nos transferre curauimus, quo prouento die dominica ante vigiliam natiuitatis dominice* de Ruthenis nichil certj intelligere potuimus, expensas tamen difficiles, ymmo importabiles, hic faciemus. Nam singula plus solito cariora emuntur propter magnam in partibus istis victualium penuriam, et pauca admodum venalia reperiuntur propter populi multitudinem huc conuocatam; nam nos fere centum familiares & equos quasi nonaginta nobiscum adduximus, quibus tum in victualibus tum in pabulo equorum de bursa nostra saltem pro maiori parte prouidere debeamus, ex quo tempore oportuno istud non presciuimus. De feudo eciam nobis collato parum lucri habemus, cum non habeat in redditibus vltra c mr. in promptis et totidem uel paulo plus in bladis et aliis rebus. Preterea, reuerendissime pater, venerunt huc diebus istis quatuor Rutheni de Kexholm, ad nos transmissi, asserentes suos piscatores numero xvj hoc autumpno circa festum beati Michaelis in Norbotn interemptos et aliquos adhuc ibidem fore in captiuitate, pro quorum liberacione multum instabant. Sed ex quo de illis nobis non constabat, responsum fuit eis, quod aliqui de nostris nouiter inde venissent nec talium aliquid ibidem audire aut intelligere potuerunt etc. Et quia nichil aliud in commissis habebant, petita pariter & optenta a nobis licencia ad propria redierunt. Speramusque in breui nos nouitates inde habituros, quas p. v. reuerendissime indilate scribemus. Ffama eciam apud nos est, quod magnus ille princeps Mwskouie diem clauserit extremum et filius eius septennis in locum eius sit electus, quod, si ita sit, creditur eis futura turbacio imminere a duobus fratribus principis memoratj, quibus ipse in vita multum infestus extitit. Idipsum asserebat interpres istorum Ruthenorum, qui hiis diebus hic fuerunt. Jnsuper, reuerendissime pater, mittimus vobis articulos cum Liuoniensibus tractandos, quos relinquimus p. v. reuerendissime diligencius corrigendos et emendandos; ac taliter emendatos optamus nobis indilate remittj. Mittimus eciam alios articulos per dominum regni gubernatorem confectos, qui, ut nobis apparet prima facie, pocius prebebunt impedimentum quam aliquid conferunt ad huiusmodi combinacionem faciendam, ut est articulus de fundacione illarum missarum & horarum beate virginis necnon de arbitris inter dominum gubernatorem et magistrum dandis, similiter et de conseruacione bonorum episcoporum et prelatorum istius patrie ut ex copiis p. v. reuerendissime missis lucius videri potest. Nec inconueniens putet p. v. reuerendissima, quod prelatj, saltem maiores, istius patrie veniunt in talibus tractatibus nominandj seu inserendj, nam potenciores sunt ex quod vtroque vtuntur gladio, jn signum cuius coram se et crucem et gladium faciunt deferrj. Dominus eciam reuerendissimus Rigensis ex suis terris id pretendit, ymmo ad eius suggestionem magister ordinis pro huiusmodi combinacione laborauit, qui eciam dominum archiepiscopum Rigensem tanquam suum superiorem in omnibus recognoscit. Neque iudicio nostro securum foret, quod Ericus Ragualsson illic mitteretur eis in abhominationem et contemptum, nec aliquis ex nostris hic constitutis id approbauit, ex quo alias, ut p. v. satis constat, tradiciose ibidem fuerat. Nam ipse denuo posset eos ad iniurias suscitare. Alia non occurrunt ad presens p. v. scribenda nisi eamdem nobis semper colendam ad honorem statum et jocunditatem tocius ecclesie Sweuicane Deo humillime commendare. Ex Wiborgh in vigilia epiphanie, nostro sub signeto Magnus, eadem gracia episcopus Aboensis Adress: Reuerendissimo in Christo patri et domino domino Jacobo, miseracione diuina alme Upsalensis ecclesie archiepiscopo, domino nostro graciosissimo.